b'\n_START_ARTICLE_\nFatamorgana\n_START_PARAGRAPH_\nFatamorgana (tudi fata morgana) ali zra\xc4\x8dno zrcaljenje je opti\xc4\x8dni pojav, ki nastane ob velikih temperaturnih razlikah in s tem razlikah v gostoti posameznih zra\xc4\x8dnih plasti. Pojav se najve\xc4\x8dkrat pojavi blizu tal._NEWLINE_Beseda je italjanski prevod imena polsestre legendarnega keltskega kralja Arturja, vile Morgan, ki je imela sposobnost spreminjanja svoje oblike._NEWLINE_Fatamorgana je zra\xc4\x8dno zrcaljenje, ki nastane zaradi \xc5\xa1irjenja svetlobe skozi plasti ozra\xc4\x8dja, katerih gostota in s tem lomni koli\xc4\x8dnik se spreminjata od plasti do plasti. Na prehodu skozi meje teh plasti se son\xc4\x8dni \xc5\xbearki lomijo ali celo odbijajo ter tako spremenijo smer. S tem navidezno spremenijo tudi obliko in lego objektov (teles) v daljavi. Poznamo dve vrsti fatamorgane; spodnje in zgornje zra\xc4\x8dno zrcaljenje.'